**Национален парк „Пирин“**

В най-красивата, величествена и посещавана от туристите част на Пирин, между местностите Предел и Тодорова поляна, е разположен най-старият национален парк в България. Наследник на създадения през 1962 година Народен парк “Вихрен” /площ 9736 ха/, днес Национален парк “Пирин” вече е с територия от 40 368,9 ха.

В границите на парка попадат повече от 80 мраморни и гранитни върха с височина над 2500 м. Сред тях първенец е връх Вихрен - 2914 м надморска височина, трети по височина на Балканския полуостров.

От скалистите върхове до долините, планината е набраздена от 35 големи и малки циркуси, в чиито “легла” са разположени над 200 езера с чиста и студена вода.

По карстовите ръбове на върховете растителността е оскъдна, но човек може да зърне планинския “катерач” - дивата коза, и символа на Пирин - омайния еделвайс. По-надолу склоновете са покрити с вечнозелените масиви от клек, бяла и черна мура, смърч, ела, бял и черен бор, където намират убежище мечки, вълци, лисици, сърни, диви свине, глухари.

Близо до хижа „Бъндерица“ здраво е вплело огромни корени в земята най-старото иглолистно дърво в България - Байкушевата мура, чиято достолепна възраст от около 1300 години ни покорява и задължава да го докосваме благоговейно.

В територията на парка попадат два резервата - резерват “Баюви дупки - Джинджирица” /2873 ха площ/ и обявеният през 1994 година резерват “Юлен” /3156,2 ха/. Резерват “Баюви дупки - Джинджирица” е една от най-старите защитени територии в България. Той е обявен за резерват в далечната 1934 година с цел опазване на естествените вековни гори от бяла и черна мура .

На територията на Национален парк “Пирин” са установени 240 вида гръбначни животни - 4 вида риби, 10 вида земноводни, 10 вида влечуги, 166 вида птици и 50 вида бозайници.

На територията на парка се срещат около 1400 вида висши растения, като 17 от тях /Пиринските ендемити/ са уникални, тъй като растат само и единствено тук.